CELEX: 62020TN0212
Language: hr
Date: 2020-04-17 00:00:00
Title: Predmet T-212/20: Tužba podnesena 17. travnja 2020. – Gaz-System protiv ACER-a

8.6.2020   
            
            
               HR
            
            
               Službeni list Europske unije
            
            
               C 191/39
            
         
      Tužba podnesena 17. travnja 2020. – Gaz-System protiv ACER-a
      (Predmet T-212/20)
      (2020/C 191/53)
      Jezik postupka: engleski
      
         Stranke
      
      
         Tužitelj: Operator Gazociągów Przesylowych Gaz-System S.A. (Varšava, Poljska) (zastupnici: E. Buczkowska, M. Trepka, odvjetnici)
      
         Tuženik: Agencija Europske unije za suradnju energetskih regulatora (ACER)
      
         Tužbeni zahtjev
      
      Tužitelj od Općeg suda zahtijeva da:
      
                  —
               
               
                  poništi odluku Odbora za žalbe ACER-a br. A-006-2019 od 7. veljače 2020.;
               
            
                  —
               
               
                  naloži tuženiku snošenje troškova.
               
            
         Tužbeni razlozi i glavni argumenti
      
      U prilog osnovanosti tužbe tužitelj ističe pet tužbenih razloga.
      
                  1.
               
               
                  Prvi tužbeni razlog, koji se temelji na očitoj pogrešci u tumačenju članka 28. stavka 4. Uredbe (EU) 2019/942 (1), jer Odbor za žalbe ACER-a nije izvršio potpuno ispitivanje i nadzor ACER-ove odluke br. 10/2019. To neopravdano navodno samoograničenje ACER-ovog Odbora za žalbe imalo je izravan učinak na izreku pobijane odluke.
               
            
                  2.
               
               
                  Drugi tužbeni razlog, koji se temelji na pogrešci u pretpostavci da ACER nije povrijedio načelo transparentnosti sadržano u članku 15. UFEU-a, članku 41. Povelje Europske unije o temeljnim pravima, članku 37. stavku 3. Uredbe (EU) 2017/459 (2) i članku 6. stavku 4. Uredbe (EU) 2019/942, iako je ACER (i) arbitrarno izmijenio zahtjeve povezane s kriterijima zahtjeva tehničke kvalitete koji u podnesenim ponudama moraju biti zadovoljeni i (ii) izabrao mogućnost ponavljanja postupka koji je od samog početka vodio odabiru platforme, a da nije pružio nikakvo opravdanje za tu promjenu i izbor.
               
            
                  3.
               
               
                  Treći tužbeni razlog, koji se temelji na pogrešci u pretpostavci da ACER nije povrijedio načelo jednakog postupanja time što je na arbitraran način postavio zahtjeve studije slučaja u zadacima B(i) i B(ii), što je pogodovalo platformama koje nisu ispunile osnovne zahtjeve u trenutku kada su ponude podnesene.
               
            
                  4.
               
               
                  Četvrti tužbeni razlog, koji se temelji na pogrešci u pretpostavci da ACER nije povrijedio načelo transparentnosti, sadržano u članku 15. UFEU-a i članku 41. stavcima 1. i 2. Povelje, time što je postupio arbitrarno i nije ponudio nikakvo objašnjenje zahtjeva studije slučaja, a što je utjecalo na to kako su platforme pripremile ponude, prije nego što su te ponude predane.
               
            
                  5.
               
               
                  Peti tužbeni razlog, koji se temelji na pogrešci u pretpostavci da je ACER-ova odluka 10/2019 valjano obrazložena i da stoga nije na očit način povrijedila članak 296. UFEU-a i članak 41. stavak 2. točku (c) i članak 47. Povelje, jer opravdanje koje je u tom obrazloženju iznijeto ne omogućava rekonstrukciju ACER-ova razmatranja koje je dovelo do odabira platforme RBP te u značajnoj mjeri tužitelju onemogućava tužitelja da ospori tu odluku.
               
            
         (1)  Uredba (EU) 2019/942 Europskog parlamenta i Vijeća od 5. lipnja 2019. o osnivanju Agencije Europske unije za suradnju energetskih regulatora (SL 2019., L 158, str. 22.)
      
         (2)  Uredba Komisije (EU) 2017/459 od 16. ožujka 2017. o uspostavljanju mrežnih pravila za mehanizme raspodjele kapaciteta u transportnim sustavima za plin i stavljanju izvan snage Uredbe (EU) br. 984/2013 (SL 2017., L 72, str. 1.)